text: Nyansat skoleleder sigtet for børneporno
  14 november 2011 kl. 13.50
  En nyansat skoleleder på Grænseegnens Friskole i Holbøl er blevet fængslet i fire uger for besiddelse af børneporno og blufærdighedskrænkelse, oplyser Aabenraa Ugeavis.
  Manden blev fængslet ved et grundlovsforhør i Sønderborg fredag. Sigtelserne har ikke forbindelse til hans nye ansættelse på skolen i Holbøl.
  - Varetægtsfængslingen er ikke baseret på en anmeldelse fra vores skole, og vi har heller ikke fået nogen antydninger om noget i den retning (af børnepornografi og blufærdighedskrænkelse) fra forældrene på vores skole, siger formand for skolebestyrelsen på Grænseegnens Friskole, Christian Duus, til Aabenraa Ugeavis.
  Forældrene til friskolens elever er blevet informeret. 
  - Vi har informeret om det, man ved. Nemlig at han er blevet varetægtsfængslet og at politiet arbejder på sagen. Vi har også snakket med forældrene om, hvad de kan gøre, hvis de for eksempel vil henvende sig til politiet, siger Christian Duus.
  - Politiet har en begrundet mistanke. Ellers ville det ikke være nødvendigt at varetægtsfængsle nogen. Men om beviserne holder, det vil tiden vise. Så indtil videre sidder vi i en venteposition, men sagen er i gode hænder.
  
  Hjemmeside blokeret
  Grænseegnens Friskole har i dag blokeret sin hjemmeside i forbindelse med sagen.
  